Vuoden Luontokuva 2016

Juha-Pekka Paananen: Kiiruna maailman laidalla

36. kerran järjestetyn Vuoden Luontokuva -kilpailun tulokset julkistettiin lauantaina 22.10.2016 Pohjoismaiden suurimmalla luontokuvafestivaalilla Turun Logomossa. Vuoden Luontokuvaksi valittiin saarijärveläisen Juha-Pekka Paanasen taidokas ja raikassävyinen ”Kiiruna maailman laidalla”.



Kilpisjärven Saana-tunturilta otettu kuva viehätti kilpailun tuomaristoa: ”Upea näkemyksellinen ja maalauksellinen lintukuva, joka sisältää runsaasti katseltavaa. Kuvaaja on malttanut jättää kiirunan osaksi maisemaa – ja minkälaista maisemaa! Etualan kalliot lisäävät kuvan syvyysvaikutelmaa. Toisaalta kaikki on hyvin karua ja elämisen ehdot ovat kovat. Pehmeä, lämmin valo muotoilee sekä kohdetta että taustan tuntureita.”



Vuoden Luontokuva -kilpailun suosio kasvoi hieman edellisvuodesta, tämänvuotiseen kilpailuun osallistui kaikkiaan noin 13 000 kuvaa reilulta 900 kuvaajalta. Kuvat kilpailevat aihealueittain seitsemässä yleisessä sarjassa, lisäksi kilpailussa on nuorten sarja alle 18-vuotiaille. Tuomaristo valitsee sarjavoittajat, ja niiden joukosta valikoituu parhaana Vuoden Luontokuva. Lisäksi kilpailussa palkitaan eri sarjoissa 32 yksittäiskuvaa vähintään kunniamaininnalla. 8 sarjavoittajaa ja 32 muuta palkittua muodostavat Vuoden Luontokuvat -näyttelyn, joka kiertää useampana näyttelykokonaisuutena halki Suomen.



Vuoden Luontokuva -kilpailun järjestää Suomen Luonnonvalokuvaajat SLV ry. Yhdistykseen kuuluu 2800 luontokuvauksen harrastajaa ja ammattilaista. Niin ikään SLV ry:n järjestämä Vuoden Luontokuva -festivaali on Pohjoismaiden suurin luontokuvatapahtuma. Tänä vuonna se järjestettiin toista kertaa Turun Logomossa, edellisen kerran oltua vuonna 2013.

